Թեհրանում տեղի ունեցավ Ռուսաստանի, Թուրքիայի ու Իրանի նախագահների եռակողմ հանդիպումը, որի արդյունքներով ընդունվեց համատեղ հռչակագիր: Ռուհանիի խոսքով` «բաց ու անկեղծ նշվում է մեր հետագա գործակցության ճանապարհը», նաև` «մեր ջանքերի շարունակությունը կայունություն ու անվտանգություն հաստատելու ոչ միայն Սիրիայում, այլև ամբողջ տարածաշրջանում»: Մոսկվան, Թեհրանն ու Անկարան մտադիր են սիրիական ուղղությամբ ձևավորված ալյանսին կայունություն հաղորդել ու ժամանակի մեջ ընդայնել աշխարհագրությունը: Նախագահների առաջին հանդիպմանը ապրիլին նախորդել է դիվանագիտական բարդ աշխատանք` կապված Սիրիայում ապառազմականացված գոտիների ստեղծման Աստանայի պայմանավորվածությունների իրականացման հետ: Ձևավորված ալյանսն աննախադեպ է պատմական առումով: Դիրքորոշումների մերձեցումը հեշտ չէր` բազմաթիվ խորհրդակցություններ ու հանդիպումներ են եղել և դիվանագետների, և զինվորականների, և հատուկ ծառայությունների շրջանակներում: Արդյունքը` Սիրիայի տարածքի 90% ազատված է ահաբեկիչներից: Երեք կողմերի գործակցությունը նախևառաջ Իդլիբում` Թուրքիայի վերահսկողության գոտում, որտեղ կենտրոնացել են ԻՊ-ի վերջին ջոկատները, Թեհրանում նաև երեք նախագահների երկկողմ հանդիպումների թեմա դարձավ: